**ZAPISNIK 6. SJEDNICE UČITELJSKOG VIJEĆA**

održane 9. travnja 2020. godine s početkom u 10,30 sati

na Zoom platformi

Sjednica je započela u 10,30 sati uvodnom riječju ravnateljice Sanjice Sare Radetić, po ustanovljenom kvorumu Učiteljskog vijeća.

Sjednici su prisustvovali svi učitelji.

Dnevni red :

1. **Usvajanje  zapisnika 5. sjednice Učiteljskog vijeća**

2. **Izmjene Godišnjeg plana i programa i Školskog kurikuluma**

3. **Nastava na daljinu**

4. **Vrednovanje i ocjenjivanje tijekom nastave na daljinu**

5. **Razno**

Dnevni red usvojen je jednoglasno.

**Ad 1)** Zapisnik 5. sjednice Učiteljskog vijeća usvojen je jednoglasno.

**Ad 2) Izmjene Godišnjeg plana i programa i Školskog kurikuluma**

U skladu s Naputcima i Odlukama Učiteljsko vijeće jednoglasno se složilo da se otkažu svi programi javne kulturne djelatnosti od 10. ožujka 2020. do daljnjeg odnosno do ukidanja izolacijskih mjera i povratka na rad u učionice Škole. Dogovoreno je da će se 11. međunarodno gitarističko natjecanje „Poreč Fest“ otkazati za ovu školsku godinu. Školskom odboru će se uputiti prijedlog da se natjecateljima vrate uplaćene kotizacije.

**Ad 3)** **Nastava na daljinu**

Ravnateljica je zahvalila svim učiteljima na uloženom trudu i kreativnosti u nastavi na daljinu. Istaknula je kako je maksimalan trud svih učitelja ključan u ovim danima dok se nastava održava na daljinu. Pedagoginja Ana Horvatek predstavila je učiteljima odgovore upitnika o nastavi na daljinu, pozitivnim i negativnim stranama te potaknula raspravu o alatima i programima u kojima učitelji mogu raditi s učenicima na kvalitetan i pristupačan način. Učitelji Haris Brković, Marijana Gulić, Samanta Stell, Anamarija Škara Youens i Sanja Pančevski podijelili su svoje iskustvo rada u različitim programima: Teams, Zoom i Vedamo. Kao idealan način održavanja nastave odredili smo online video pozive za većinu učenika koji imaju tu mogućnost. Ravnateljica je napomenula kako je redovita nastava najvažnija i ukoliko učitelji imaju bilo kakvih poteškoća s učenicima da se obrate ravnateljici i pedagoginji što prije. Učiteljsko vijeće prihvatilo je prijedlog ravnateljice da se naprave virtualni koncerti na razini škole sa ciljem motiviranja učenika i povećanja zajedništva među učenicima tijekom nastave na daljinu, ali isto tako da se prezentira napredak učenika i rezultati rada nastave na daljinu. Nakon rasprave o mogućnostima, načinima, medijima gdje će se objavljivati koncerti zaključeno je da će se koncerti objavljivati isključivo uz suglasnost učenika i roditeljima na svim medijima za koje su suglasni od web stranice škole, Facebooka, Teamsa, Vibera, Youtubea do sličnih medija. Zaključeno je da će se u skladu s mogućnostima prije, a posebno poslije koncerta učitelji sastati sa svojim učenicima i roditeljima za Zoom platformi.

**Ad 4) Vrednovanje i ocjenjivanje tijekom nastave na daljinu**

Ravnateljica je izložila upute Ministrice znanosti i obrazovanja za vrednovanje i ocjenjivanje tijekom nastave na daljinu. Potrebno je paziti da materijalima ne preopteretimo učenike, prilagoditi program svakom pojedinom učeniku i naglasak staviti na dobrobit učenika. Tijekom ocjenjivanja u nastavi na daljinu bitan je proces učenja, potrebno je potaknuti i prepoznati samostalnost i aktivnost učenika u radu. Učitelji su potaknuti da po odjelima organiziraju aktive i međusobno usuglase način održavanja uvida u usvojeno gradivo prema mogućnostima učenika i uvjetima rada u kojima učenici trenutno rade, ocjenjivanje po elementima te da se dogovore o minimumu gradiva i ispitnom gradivu.

**Ad 5) Razno**

Raspravljalo se o financijskim teškoćama koje će mjere izolacije i prestanka rada prouzročiti te na koji način će one utjecati na rad Škole i participaciju roditelja. Ravnateljica je pozvala učitelje da budu spremni prepoznati ako roditelji imaju poteškoće s plaćanjem participacije i upoznala ih s mogućnosti oslobađanja participacije te da će predložiti na idućem Školskom odboru posebnu Odluku o kriterijima za oslobađanje od plaćanja participacije roditelja/skrbnika učenika Umjetničke škole Poreč za program glazbenog i plesnog obrazovanja za travanj, svibanj i lipanj 2020. godine zbog izvanrednih okolnosti prouzročenih proglašenjem epidemije zarazne bolesti COVID-19.

Ravnateljica je svim učiteljima poželjela kreativan, predan i uspješan rad u nastavi na daljinu. Ravnateljica se zahvalila svim učiteljima i naglasila da će trud te silne i puno opsežnije pripreme biti prepoznate, a isto tako zahvalila se pedagoginji Ani Horvatek koja je od nemjerljive pomoći u ovim uvjetima rada nastave na daljinu.

Sjednica je završila u 11,45 sati.

Zapisničar: Ravnateljica:

Ana Horvatek Sanjica Sara Radetić

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

KLASA:003-06/20-01/03

URBROJ:2167/01-57-34-01-20-2

Poreč, 9. 4. 2020. godine